हावाहुरीले घरको छानो उडाउँदा पाँच परिवार विस्थापित
सुनसरीको इनरुवा नगरपालिका –९ र १० का स्थानीयहरूको घरको छानो हावाहुरीले उडाएपछि पाँच परिवार तीन दिनदेखि खुल्ला आकाशमुनि बस्न बाध्य भएका छन् ।
जयकृष्ण यादव इनरुवा, असार २ गते । सुनसरीको इनरुवा नगरपालिका –९ र १० का स्थानीयहरूको घरको छानो हावाहुरीले उडाएपछि पाँच परिवार तीन दिनदेखि खुल्ला आकाशमुनि बस्न बाध्य भएका छन् । बुधबार र बिहीबारको चलेको हावाहुरीले पाँच परिवारका १० वटा घरको छानो उडाएपछि पीडित परिवार खुल्ला आकाशमुनि बस्न बाध्य भएका हुन् ।इनरुवा–९ का सुकरु सदा, फुदन ठाकुर, पार्वती खत्वे, इनरुवा १० का बेचु मियाँ र इसाक मियाँसहितको घरको फुस र जस्तापाताको छानो उडाएपछि खुल्ला आकाशमुनि बस्न बाध्य भएका छन् । यता स्थानीय सरकारले बेवास्ता गरेको भन्दै पीडित परिवार आक्रोशित भएका छन् ।यसैबीच गाउँका युवा र शिक्षक, बुद्धिजीवीहरूले परिवर्तन नेपालको पहलमा राहत वितरण गरेको छ । हावाहुरीले खुल्ला आकाशमुनि बस्न बाध्य भएका तथा बिचल्लीमा परेका बबिया र जल्पापुरका पाँच पीडित परिवारलाई प्रतिपरिवार चामल २५ केजी, भुजा १ बोरा, आलु १० केजी, पिठो दुई केजी, चाउचाउ एक कार्टुन, चिउरा दुई केजी, खाने तेल एक लिटर, दाल एक केजी, साबुन (लुगा धुने+नुहाउने) र पाँच सय रुपियाँ नगद सहयोग उपलब्ध गराएको छ । यो सहयोग समाजेसी दिलिपचन्द साहु, वीरेन्द्र साह, शिक्षक देवकृष्ण यादव, अनिल पोखरेल, प्रमोद पोखरेलसहित विभिन्न सहयोगीमनहरुबाट सङ्कलन गरेर वितरण गरिएको हो । स्थानीय युवा समाजसेवी रामकुमार यादवले पीडित परिवारलाई घर निर्माणका साथै गाँस र कपास व्यवस्थापनमा सङ्घीय, प्रदेश र स्थानीय सरकारको सहयोग आवश्यक रहेको बताउनुभयो ।त्यस्तै, किसान सत्यनारायण मण्डलले दुई बिघा जग्गा भाडामा लिएर केरा खेती गर्दै आएको र आफ्नो निजी समेत दुई बिघामा व्यावसायिक केरा लगाएकोमा बेसरी चलेको हावाहुरीले सबै केरा सखाप पारेपछि चिन्तित बनेको सुनाउनुभयो । उहाँले लाखौँको लगानी गरेको केरा खेती केही मिनेटको हावाहुरीले सखाप पारेपछि बारीमा समेत जान नसक्ने अवस्था भएको गुनासो गर्नुभयो ।त्यस्तै, इनरुवा ९ बबियाका किसान जसलाल यादवको पनि १० कठ्ठाको केराबालीमा क्षति भएको छ । यादवले पनि कहिले दैवीप्रकोप त कहिले बजारीकरणका कारण मार खेप्दै आएको बताउँदै यस्तै घटनाले काम गर्ने उत्साह मर्ने गरेको बताउनुभयो ।